Una dintre cele mai frumoase tenismene din istorie s-a retras la 32 de ani, în condiții neelucidate încă. Fanii tenisului au admirat-o ani la rând pe Camila Giorgi, atât pentru stilul de joc exploziv, care pe care, cât și pentru frumusețea fizică, italianca fiind recunoscută pentru faptul că a știut mereu să-și expună calitățile feminine, pe teren și în afara acestuia.
”Păpușa” Giorgi a șocat lumea tenisului la 7 mai, atunci când s-a aflat că ea figurează pe lista ITIA (Agenția pentru Integritatea Tenisului) a jucătoarelor care au solicitat să nu mai fie incluse în programul anti-doping. Practic, ultimul său meci oficial a rămas cel din luna martie, la Miami, când a pierdut fără drept de apel cu lidera mondială Iga Swiatek (1-6, 1-6).
Evident, jurnaliștii italieni și nu numai au intrat în alertă și au încercat să ia legătura cu Camila sau cu tatăl acesteia, care i-a fost și antrenor, însă cei doi au fost de negăsit prin intermediul telefoanelor. În aceste condiții au apărut inclusiv zvonuri legate de faptul că ar fi fugit din Italia din cauza unor datorii neplătite la fisc.
Dată dispărută, Camila Giorgi a rupt tăcerea după patru zile, printr-un comunicat pe Instagram. ”Aveți încredere în acest cont pentru informații reale. Sunt fericită să vă anunț oficial că m-am retras din cariera de jucătoare de tenis. Sunt recunoscătoare pentru sprijinul vostru. Voi păstra toate amintirile frumoase”, a precizat Giorgi, care are în palmares patru trofee WTA și o prezență în sferturi la Wimbledon.
”Au apărut multe zvonuri neadevărate despre planurile mele de viitor, așa că voi dezvălui mai multe informații aici. E o bucurie să-mi împart viața cu voi și să continuăm această călătorie împreună. Cu multă dragoste, Camila”, a mai precizat italianca, păstrând însă suspansul privind motivul retragerii.
Camila Giorgi a câștigat peste 6 milioane de euro din tenis, astfel că nu va duce cu siguranță lipsa banilor. În acest context, de menționat faptul că deține o afacere cu haine de lux, business în care joacă și rolul de fotomodel, așa după cum se poate vedea pe rețelele sociale.
Rămânând la acest aspect, al aspectului fizic, Camila Giorgi și-a impresionat în trecut fanii cu o serie de fotografii spectaculoase în lenjerie intimă. La acea vreme, mulți au sugerat că tenismena ar vrea să renunțe la tenis pentru a intra în lumea modelling-ului sau chiar pe platforma OnlyFans, destinată adulților.
Un alt aspect controversat din cariera Camilei Giorgi a ținut prima pagină a ziarelor în timpul pandemiei cu coronavirus, când au apărut dovezi concrete privind o eventuală vaccinare ”la chiuvetă” a tenismenei, cu scopul de a evita restricțiile dure impuse la anumite turnee.
O doctoriță cu origini românești, Daniela Grillone Tecioru, a dezvăluit că întreaga familie Giorgi e în această situație delicată. ”Camila a venit să ceară obținerea unui certificat fals pentru vaccinarea anti-Covid”, a spus aceasta, conform presei italiene. Giorgi a riscat inclusiv închisoarea în acest scandal, ea făcând precizări destul de neclare la începutul anului 2023. ”Mi-am făcut vaccinurile în locuri diferite. Ea a pronunțat numele meu, dar sunt peste 300 de oameni cărora le-a spus numele”, a afirmat Camila Giorgi.